
«L'absolu». Concepció i interpretació: Boris Gibé. Mirada dramatúrgica: Elsa Dourdet. Mirada coreogràfica: Florencia Demestri, Samuel Lefeuvre. Confecció tèxtil i vestuari: Sandrine Rozier. Regidoria tècnica i d'escena: Quentin Alart. Regidoria tècnica: Florian Wenger. Escenografia: Clara Gay-Bellile i Charles Bédin. Disseny de la il·luminació: Romain de Lagarde. Realització sonora i regidoria tècnica: Olivier Pfeiffer. Construcció del sil: Clara Gay-Bellile i Charles Bédin (arquitectes associats), Quentin Alart (enginyeria d'estructures), Clément Delage, Florian Wenger, Jörn Roesing, Richard Rivers (constructors). Amb l'ajuda d'Alain Frérot, Alexis Auffray, Armande Jammes, Bertrand Duval, Clara Charlie, Gaël Richard, Gérard Naque, Ikram, John Carroll, Marinette Julien, Sarah Pécout, Suzanne Péchenart, Samuel Bodin, Tiziano Lavoratornovi, Ulysse Lacoste. En coproducció amb Les 2 scènes-scène nationale de Besançon; Coopérative De Rue et De Cirque-2r2c-Paris; Théâtre Firmin Gémier-La Piscine-Pôle National des Arts du Cirque d’Antony et de Chatenay-Malabry; Cirque Jules Verne-Pole National Cirque et Arts de la Rue-Amiens; Châteauvallon-scène nationale; Espace Jean Legendre-Scène nationale de l’Oise-Compiègne. Avec le soutien du Ministère de la Culture-DRAC Ile de France (conventionnement 2015-2017); Conseil Régional Ile de France; Fondation de la tour vagabonde; Lycée Eugène Guillaume de Montbard; SACD-Processus Cirque; L’atelier Arts-Sciences, partenariat entre L’Hexagone scène nationale de Meylan & le CEA de Grenoble; Ass. Beaumarchais-Bourse Auteur de Cirque, La Fondation de la Tour Vagabonde. Residències: La Gare-Marigny-le-Cahouet, CEA-Grenoble, 2r2c-Paris, Le Château de Monthelon, Les 2 scènes-Besançon. Grec'23. Plaça Margarida Xirgu, Barcelona, Del 5 al 16 de juliol del 2023.

_______________________________________________________________
Circ celestial i infernal: salomònic

A Història de l'art, les columnes salomòniques són aquelles que el fust s'enrosca de la base fins al capitell i que simbolitza l'eternitat. En aquest Absolu (en aquesta eternitat) s'hi arreplega el Cel i l'Infern. A partir d'uns dramatúrgia molt orgànica es convoquen els quatre elements clàssics: Aigua, Terra, Aire i Foc en un espectacle trepidant, que atrapa a tothom, des de la mateixa entrada al pati de butaques (situat en l'espiral exterior d'una sitja de nou metres. Hi ha un cert aire màgic, d'accions que no es podrien concebre si no es que es veuen amb els propis ulls. Com Jhames Thiérrée (La veillée des Abysses, Raoul, La grenouille avait raison, Tabac rouge) hi ha un cert escapisme i fregolisme que pot passar inadvertit i que converteix l'experiència en un instant inoblidable.

Més que disciplines circenses, la companyia Les choses de rien investiga en un format insòlit, en què el públic observa zenitalment l'evolució d'un exercici de risc, de tècnica i imprescindible precisió. L'angoixa del personatge, com qui neix fins que mor, o millor, com el que cau al riu Aqueront mentre Caront traslladava l'individu de la Vida a la Mort. en aquest espai indeterminat, com en una mena de Purgatori espera una resolució que se li fa interminable. Una incertesa com la que escrivia Lara Díez Quintanilla a La nostra parcel·la. O aquells terrenys desesperats d'entreguerres que descriuria Beckett a Els dies feliços, Esperant Godot o l'agònica Final de partida.
Ara, la buidor es practica en aquesta mena de túnel del vent rúfol, en què una enclusa és una amenaça constant i alhora una caricatura de còmic. La sitja és el darrer cartutx d'una vida que valora si esclatar o bé deixar-se remullar la pòlvora per extingir-se en silenci, com els records que els abdueix un embut potent i abassegador. Corprèn. Una de les perles del festival, indubtablement (en tot cas, previsible, perquè ja aixeca bravos internacionalment, des del 2017 que es va estrenar).
Jordi Bordes, Recomana, 7 juliol 2023

'L’absolu' de Boris Gibé no defrauda gens ni mica:
sorprenent, original, poètic

La companyia francesa Les Choses de Rien presenta una proposta que em recordava l’ambició dels espectacles ambulants que a principis i fins a mitjans del segle XX feien parada a totes les festes majors del país. Tot i que L’absolu no defrauda gens ni mica, com sí que ho feia la nena peix o la dona barbuda. I quan dic l’ambició vull dir la voluntat de seduir amb quelcom insòlit, inèdit, sorprenent. L’absolu ho té. Començant perquè l’espectacle es desenvolupa en una sitja metàl·lica d’uns catorze metres d’alçada com les que podem veure a les granges, sobretot de l'Oest Mitjà americà. Seguint perquè els espectadors, cent per sessió, pugen per una espiral interior com l’ànima d’un cargol punxenc i seuen en uns precaris seients que aboquen al centre del cilindre on es desenvoluparan les accions.

Tot i que la metafísica costa de veure (és un espectacle deliberadament fosc), la proposta uneix amb eficàcia el més antic amb l’alta tecnologia, en un espectacle amb moments fascinants. Un únic intèrpret que neix d’una placenta superior i es despenja fins a l’obscuritat de la terra. Un fetus universal que balla i navega per les sorres mil·lenàries de la base, allà on tot es cou; que juga amb les flames d’un foc que acabarà consumint-lo; però que ressuscitarà per un majestuós vol amunt i avall del buit. Tot i la incomoditat dels seients, la proposta excel·leix en la poètica de l’espai i la imatge gràcies a una il·luminació immersiva i un performer entregat al poderós moviment coreogràfic. Sí, sorprenent.

Santi Fondevila, ARA, 8 juliol 2023

